6.379  χιλιάδες τόνους αλατιού και 204 μηχανήματα έργου χρησιμοποιεί η Περιφέρεια για τις ανάγκες Δήμων και πολιτών

Το έργο των Δήμων για τη διάνοιξη δημοτικών δρόμων και τον απεγκλωβισμό οχημάτων, συνεχίζουν να συνδράμουν, με εντατικούς ρυθμούς, ομάδες και συνεργεία της Πολιτικής Προστασίας της Περιφέρειας, με ειδικά εκχιονιστικά, χωματουργικά και άλλου τύπου μηχανήματα.
Το έργο των συνεργείων της Περιφέρειας βοηθούν και εθελοντές της Επίλεκτης Ομάδας Ειδικών Αποστολών του Αιγάλεω, οι οποίοι συνδράμουν ουσιαστικά. 

Ειδικότερα αλάτι ρίχνουν τα συνεργεία της Περιφέρειας  επαναλαμβανόμενα και  σε  όλους τους περιφερειακούς δρόμους, προκειμένου να παραμένουν ανοικτοί και προσβάσιμοι, ενώ έμφαση δίνεται στη διάνοιξη δρόμων που οδηγούν σε Νοσοκομεία και Κέντρα Υγείας, σε εμβολιαστικά  Κέντρα αλλά και σε δημόσιους φορείς (Υπουργεία, αστυνομικά τμήματα κλπ), προκειμένου να διευκολυνθεί η εξυπηρέτηση των πολιτών.

Επισημαίνεται πως για την αντιμετώπιση της συγκεκριμένης κακοκαιρίας η Περιφέρεια Αττικής χρησιμοποίησε και συνεχίζει να χρησιμοποιεί συνολικά ποσότητα 6.379 τόνων αντιπαγετικού άλατος. Παράλληλα για τη διάνοιξη των κεντρικών οδικών αξόνων αρμοδιότητάς της αλλά και τη συνδρομή σε Δήμους για τη διάνοιξη δημοτικών δρόμων και απεγκλωβισμού πολιτών και οχημάτων, επιχειρούν από την περασμένη Δευτέρα 204 μηχανήματα έργου. 

Επισημαίνεται πως χρησιμοποιήθηκαν επίσης 2 οχήματα ειδικού τύπου 4Χ4 με ερπύστριες, τα οποία ήταν χορηγία ιδιωτικής εταιρείας, με στόχο να δοκιμαστούν οι δυνατότητές τους σε δύσκολες συνθήκες και να αξιολογηθεί η αποτελεσματικότητά τους.

50 εκχιονιστικά και 1.400 τόνοι αλάτι σε Δήμους της Αττικής-Διευκόλυνση προσβασιμότητας και σε 24 κρίσιμους φορείς από την Περιφέρεια

Επιπλέον συνολικά διατέθηκαν 50 εκχιονιστικά μηχανήματα σε 21 Δήμους της Αττικής, ενώ μέχρι στιγμής έχουν διανεμηθεί 1.400 τόνοι αντιπαγετικού άλατος σε 27 Δήμους της Αττικής, για την κάλυψη των αναγκών τους. Το αλάτι παρέλαβαν οι Δήμοι με ίδια μέσα από την κεντρική αποθήκη του Καπανδριτίου είτε το παρέλαβαν από τις θέσεις προσωρινής αποθήκευσης στο Badminton, στο ΟΑΚΑ, στο Σχιστό, στην Νέα Μάκρη και στο ΚΤΕΟ Μάνδρας.
Επίσης τα συνεργεία της Περιφέρειας συνέδραμαν 24 φορείς με αποχιονισμό των εισόδων – εξόδων τους αλλά και των κυριότερων εγκαταστάσεών τους και ειδικότερα 10 Νοσοκομεία, 8 εγκαταστάσεις στρατού και σωμάτων ασφαλείας, 3 Πανεπιστημιακά Ιδρύματα, 1 Υπουργείο, την ΕΥΔΑΠ και 1 ξενοδοχείο. Μεταξύ αυτών ήταν τα νοσοκομεία Ασκληπιείο Βούλας, Σωτηρία, ΚΑΤ, Aμαλία Φλέμινγκ, Σισμανόγλειο, Ψυχιατρικό Παίδων, Θριάσιο, 401 Στρατιωτικό Νοσοκομείο, Γ. Γεννηματάς, το ΕΚΑΒ, 8 Εγκαταστάσεις στρατού και σωμάτων ασφαλείας, Σχολές Αστυνομίας & Άμεση Δράση (Μεσογείων), Αποθήκες καυσίμων Τροχαίας και Στρατού, Στρατόπεδο Σακέτα, Εγκαταστάσεις των ΜΑΤ στο Γουδί, το Ελικοδρόμιο στον Μαραθώνα, 3 Πανεπιστημιακά Ιδρύματα, την Ιατρική Σχολή Αθηνών, Υπουργεία και τον Δημόκριτο. 

Τέλος όλες τις τελευταίες μέρες γίνονται εργώδεις προσπάθειες από την Περιφέρεια σε συνεργασία με την Τροχαία για την απομάκρυνση οχημάτων που είχαν εγκαταλειφθεί από τους οδηγούς τους σε διάφορα σημεία επί της Λεωφόρου Μεσογείων και δυσκόλευαν τις επιχειρήσεις των εκχιονιστικών μηχανημάτων.